明兵部尚書王驥三征麓川之事功，滇西一帶，至今猶流傳不衰。據傳王驥三征麓川之後，以邊人累叛，特賜降夷以刀砍斧刴四姓以厭之。後夷人讀漢書，除刀氏未改外，砍氏改為衎氏或罕氏；斧氏改為奉氏或俸氏；刴氏改為多氏云。今滇西干崖南甸盞達孟連等宣撫使均仍刀姓，猛卯安撫使為衎姓；耿馬宣撫使、孟定土知府、猛角董土千總及畫屬緬甸之木邦宣慰使，均為罕姓；舊大侯州土知州及猛緬長官司長官均奉姓；大猛麻土巡檢為俸姓（註一），隴川宣撫使、遮放宣撫副使，均為多姓。
明楊慎希姓錄曰：「怕，南中夷姓。王驥征麓川，賜降夷三姓曰：怕刀刴」。於刀氏曰：「王驥平麓川，賜夷人以怕刀刴三姓。後染華風，改為刁氏」。姓氏考略：「雲南夷亦有多姓，係刴氏改」。今滇西所傳有關刀衎（或罕）俸（或奉）多四姓，賜自王驥而有所更改之說，蓋出於希姓錄，從而又有所損益也。清曹樹翹滇南雜志曰：「夷酋姓日刀、曰罕、曰曩者居多。聞明初平諸蠻，以其反覆，賜以刀曩斧砍四姓。今砍作罕或衎，斧姓無傳」。與近今滇西所流傳者，又略有不同。
明史卷三百十四麓川傳：洪武十七年（西元一三八四年）八月，「倫發遣刀令孟獻方物」。王驥征麓川始於正統六年（西元一四四一年），後於刀令孟獻方物五十七年。在王驥征麓川以前，滇西南土官蠻長以刀曩罕奉及多為姓之見於史志者，隨在皆是。即以明初而論，見於明史雲南土司傳者：洪武十五年，有車里蠻長刀坎，鎮沅土官刀平。十七年，有麓川貢使刀令孟。二十四年，有八百土官刀板冤。建文四年，有威遠知州刀算黨，孟定土酋刀名扛，知府刀渾立，木邦知府罕的法。永樂元年，有孟養知府刀木旦，老撾土官刀線歹，灣甸知州刀景發。三年，有孟艮知府刀哀，干崖長官曩歡。四年，有孟璉長官刀派送。六年，有里麻長官刀思放。七年，有鎮康知州曩光。九年，有瓦甸土官刀怕賴，潞江長官曩璧。十八年，有者樂甸長官刀談。宣德五年，大侯州土舍有奉赦及奉學。六年，有孟定知府罕顏法。八年，新化州有刀甕及刀眷。正統二年，有南甸知州刀貢罕。見於其他志乘者：有洪武十七年歸附之麓川平緬多歪悶等。不勝枚舉。
其實，滇邊土司以怕刀罕多為姓之見於史志者，尚可上推至明以前。元史卷二十九泰定帝本紀一：「泰定元年（西元一三二四年）冬十月己巳，雲南車里蠻為寇，遣斡耳朵奉詔招諭之，其酋塞賽（註二）子尼而雁，構木子刁零出降」。刁零即刀零（註三）。刀姓見於史志，先於王驥始征麓川凡一百一十七年。新元史卷二百四十八車里傳；「延祐三年（西元一三一六年），罕旺及其弟胡念弟愛僑等，侵銀沙羅甸、兀里鹽井、陪日（招捕總錄作部日）、女具、落索等甸，取官所，徵差發。既而愛僑死，其兄弟子姪罕塞、昭愛、刺構、木力、夢兀仲等五人，分黨爭愛僑位，相殺久之」之罕旺及罕塞，先於王驥始征麓川凡一百二十五年。又烏撒烏蒙東川芒部傳；「大德五年（西元一三○一年），車里白衣八里日等，殺掠普騰江尾二甸」。白衣即擺夷，八里日即叭里日。八即叭，亦即怕之異譯，先於王驥始征麓川凡一百四十年。多姓尤早，今隴川宣撫使多永安，其先多線瓜，於宋理宗景定間（元中統初，約當西元一二六○──一二六一年）附於元，元以為宣撫使，先於王驥始征麓川凡一百八十年。曩奉兩姓，亦均出現於王驥始征麓川之前。
麓川一帶，古代當為擺夷部族聚居之重要地區。吾人由滇境土司自元以來，半漢化之姓名中，不難推知其土司之族屬。怕刀罕（或衎）奉（或俸）多各姓土司，應均屬於擺夷之部族。因為在擺夷語文中，對怕刀罕奉多五姓，均不難求得其適當之解釋，以及其演變為姓氏之根源；而在其他部族語言中，則不得其解釋也。
怕姓：現滇境土司中，雖已不見有以怕為姓者，但仍不難於今昔若干土司之半漢化姓名中，得其痕跡。如干崖宜撫副使中，以怕為名者：明史有刀怕便、刀怕落、刀怕舉等；車里宣慰使中，有明永樂十一年，被推署司事之刀怕漢；孟璉土司中，以派入名者，明史有刀派送、刀派罕、刀派樂；清史有刀派鼎、刀派春、刀派新；民國有刀派鴻等。派亦即怕之異譯。滇南十二版納，清民以來，通常譯用叭字，叭別讀為ㄆㄧˇㄚ。如猛阿土把總叭占，猛籠土把總叭先等。元時譯用八字。明史老撾傳中作怕雅，有怕雅賽、怕雅蘭章等，亦即旅泰僑胞所譯丕耶或披耶（Praya）二字之合音，為一種爵位之名稱，約等於我國古代之伯爵（十二版納）或侯爵（泰國）。亦作官稱。怕或派或叭或八，可以說是以爵為氏，以官為氏。
刀姓：擺夷語謂領袖、首長、頭目曰「ㄉˊㄠ」，漢譯作刀或陶。此訓為首長頭目之「ㄉˊㄠ」，大都冠於爵位官稱之前，遂演化而為刀姓或陶姓（註四）。刀派、刀怕，即「ㄉˊㄠ ㄆㄧˇㄚ」之譯音，地位較叭為尊；亦為以官為氏。
罕姓或衎姓：擺夷部族，喜以金銀珠寶等為名。土司衙門，亦喜加一金字，而稱為「閤鈧」。閤訓衙門或官殿，鈧訓為金，意為金殿。猛卯土司衎氏，舊報為南京人，疑為依託，應即為譯自擺夷語之鈧（Gham）一語詞。鈧、罕、衎及寒，一音之轉，蓋以五行為氏，以寶為氏。
奉姓或俸姓：大侯州土知州及猛緬長官司長官奉氏，大猛麻土巡檢俸氏之奉或俸，擺夷部族，均讀為「ㄈˇㄥ」（Feeng）。其訓為茂盛、繁榮及發展，意取吉祥，蓋以吉祥為氏。
多姓：滇南之車里宣慰使，其人民尊稱之曰嵩烈叭賓詔。滇西及緬境方面之擺夷土司，其人民則尊稱之曰刴賓詔。嵩烈譯言至尊，叭之訓已見前，刴之義與刀同，或即為一音之轉。其訓為領袖首長及頭目，亦含有至尊之義。演化為姓氏之初，譯者即譯用多字，如宋末元初之多線瓜。其後譯人，或為對音正確起見，借用刴字，終以刴字不雅訓，不為土司家族所樂用，改回為多，蓋以官為氏也。又擺夷語謂獅曰星多。獅為百獸之主，隴川遮放兩土司以多為氏，有謂即取獅為百獸王之意，表示威懾百蠻，威尊無上云云。擺夷文星多二字，一半係外來語，星即外來語獅之音譯。星加坡之星，亦訓為獅，言星即不啻言獅。可以單用，其義不變。多之訓為大為巨，並無獅字之義。單言多，不知其言獅也。亦猶漢文大獅二字：單言獅，則獅之概念已經完備；單言大或巨，則並無獅之概念，不能代表獅子。因大字或巨字，並無獅字之義也。說者以多氏取自獅為百獸王之說，殊慊牽強，仍應以源自其訓為領袖首長之刴為順。且宋元之際之多線瓜，一開始即譯用多字。繼或譯為刴，或有不近情之附會，而又改回為多。
總查怕刀罕衎奉俸多各姓，均音譯自擺夷語。或以爵為氏，或以官為氏，或以五行、寶貝、吉祥為氏，且均出現在王驥征川以前。希姓錄及滇南雜志所言，以及滇西民間普遍之所傳說，皆附會不經，不足採信。
（註一）按猛麻原亦奉姓，觀明史雲南土司傳；猛麻奉恭與大侯奉先爭殺之記載可知。清劉靖順寧雜著曰，順寧屬向有三土司：一為大侯州土知州，一為猛緬麻宣慰司，一為猛麻土巡檢，皆奉姓也。
（註二）元史順帝紀：新元史泰定帝紀及雲南溪洞諸蠻傳以及招捕總錄，均作寒賽。塞字刊誤，應以寒為正。寒即罕衎鈧之異譯。
（註三）元史順帝及新元史雲南溪洞諸蠻傳以及招捕總錄等。均作刀零。以擺夷文對勘。當以刀為正。舊時治邊裔史者，似未及探討邊疆民族之語文，以刁姓罕覯，臆改為刁。且近今亦不乏其例。其實滇境擺夷土司，無姓刁者。由擺夷文音譯之刀字。暗含有領袖首長及頭目等義。為任土司者所樂於接受。刁則無此類含義也。
（註四）招捕總錄及新元史雲南溪洞諸蠻傳：「車里陶剌孟」，亦即車里刀剌孟之異譯。今建水阿邦土司及景東保甸土司均陶姓；漢擺夷。